Ընտանիքի տղամարդկանց մասին խոսելիս, իհարկե, պետք է հիշել Սաբահաթթին փեսային' Բանոփ փափկասիրտ, լավ բնավորությամբ խիստ ամաչկոտ ամուսնուն: Չնայած դեռ փաստաթղթով ամուսիններ էին, բացի ամուսնական առաջին օրերի կարճ շրջանից, Բանուն իր տանն ամուսնու հետ մնալու փոխարեն ավելի շատ ժամանակ ընտանիքի տանն էր անցկացնում: Նրանց ֆիզիկական հեռավորությունն այնպես էր ուշադրություն գրավում, որ երբ Բանուն հղիացավ զույգով, բոլորը դրա տեխնիկական հնարավորությունների մասին կատակներ էին անում: Սակայն Քազանջըների բոլոր տղամարդկանց սպասող ողբերգական ճակատագիրը զույգերին դեռ փոքր տարիքում հասավ: Տղաներին մանկական հիվանդության պատճառով կորցնելուց հետո Բանուն հիմնավոր տեղափոխվեց ընտանիքի մոտ: Երբեմն այցելում էր ամուսնուն: Տեսնում էր, որ դեռ սիրում է իրեն: Բայց էլի չէր կարողանում մնալ իր տանը, անմիջապես ընտանեկան օջախ էր վերադառնում: Ի վերջո, կար նաև Մուսթաֆան. այս սերնդի միակ տղա երեխան, չորս աղջկա մեջ Ալլահի պարգևած գանձը: